Jan E. Jørgensen (V), 2013-12-03:
Jeg vil gerne sige tak for indlæggene i debatten, først og fremmest til fru Karina Lorentzen Dehnhardt fra SF, hvor jeg fornemmede i hvert fald en vis form for udstrakt hånd over for intentionerne bag beslutningsforslaget, men også til fru Pernille Skipper fra Enhedslisten.
Det lød til, at vi kunne sætte os sammen med Enhedslisten og måske blive enige om et beslutningsforslag om de emner, som der var enighed mellem Enhedslisten og forslagsstillerne om, og det vil jo så have det interessante perspektiv, at der for et sådant beslutningsforslag kunne blive flertal bag, for det er selvfølgelig sjovere med beslutningsforslag, når der kommer flertal.
Med hensyn til justitsministerens tale vil jeg sige, at jeg egentlig ikke ved, om jeg var skuffet, for hvis man er skuffet, vil det jo indebære, at man havde nogle forventninger til justitsministerens tale, og det havde jeg sådan set ikke, for det er efterhånden fast praksis, at justitsministeren holder en tale over den læst, der hedder noget i retning af: Alt er godt, og der er ikke noget at komme efter; og hvorfor er det det?
Det er, fordi jeg er justitsminister og vi har en god regering, og i øvrigt var alting meget værre under den forrige regering.
Det er, synes jeg, ikke nogen særlig konstruktiv tilgang til tingene.
Det kunne jo godt være, at der var noget at komme efter, at der var ting, som kunne gøres endnu bedre, for jeg anerkender da, at der er sket noget i den nuværende regerings tid med hensyn til hjemsendelse af kriminelle udlændinge.
Baggrunden for beslutningsforslaget er jo, som det også har været fremme i flere af talerne, at der er et øget pres på kriminalforsorgen, som skal finde plads til stadig flere indsatte i landets fængsler.
En stigende andel af de indsatte er udenlandske statsborgere, og det er forslagsstillernes opfattelse, at alt for få domfældte udlændinge overføres til afsoning i hjemlandet.
Så forslaget handler altså om, at der bliver nogle endnu bedre muligheder for at hjemsende de udenlandske statsborgere, der sidder i de danske fængsler, til afsoning i deres eget land.
Beslutningsforslaget indeholder så en lang række redskaber, bilaterale aftaler, en genforhandling af EU-reglerne, en hasteprocedure ved domstolene og et tættere samarbejde om forebyggelse og efterforskning, som alle vil kunne føre til, at flere udlændinge bliver dømt hurtigere og bliver udsendt hurtigere til afsoning i deres hjemlande.
For det første ønsker Venstre, Det Konservative Folkeparti, Dansk Folkeparti og Liberal Alliance at pålægge regeringen at optage forhandlinger om bilaterale aftaler med EU-lande og andre relevante lande om, at man skal tage sine egne kriminelle statsborgere hjem, så de kan afsone i deres eget land, hvis de idømmes mere end 1 måneds fængsel.
Desværre kan vi se, at der er mange EU-lande, der endnu ikke har implementeret EU-rammeafgørelsen om, at man skal hjemtage egne statsborgere til afsoning, hvis de er blevet idømt en straf på over 6 måneders fængsel.
Derfor må der bilaterale aftaler til.
For det andet ønsker vi at pålægge regeringen at arbejde for, at EU-reglerne revideres, så den dømte udlænding ikke skal have fået over 6 måneders fængsel, før personen kan overføres til hjemlandet.
Vi ønsker grænsen sat ned til 1 måned.
Vi mener, at det må være rimeligt, at man som kriminel udlænding afsoner sin straf i sit hjemland.
Vi mener ikke, det kan være rigtigt, at det skal ligge danske skatteydere til last, at der er udlændinge, som kommer hertil og forbryder sig mod de regler, vi har indrettet os med i Danmark.
Vi mener, det må være rimeligt, at det er det land, som den pågældende kriminelle kommer fra, der skal stå for afsoningen.
Det er afgørende, at vi får strammet op og markeret, at hvis man som udlænding kommer her til landet og begår kriminalitet, ja, så ryger man altså direkte hjem til afsoning i ens eget hjemlands fængselsvæsen.
For det tredje ønsker vi også, at der skal tages initiativ til et tættere samarbejde med en række lande om efterforskningen og forebyggelsen af den grænseoverskridende organiserede kriminalitet, som begås i Danmark.
Sådan nogle tætte samarbejder kender vi allerede fra Norge, hvor politifolk fra Norge og de pågældende lande samarbejder om optrevling af organiserede kriminelles grænseoverskridende aktiviteter, og Norge har bl.a. indgået aftaler med Rumænien, Letland og Litauen.
Vi mener, at Danmark bør tage lignende initiativer i forhold til lande, hvis borgere i de senere år stadig oftere idømmes og afsoner en frihedsstraf her i landet.
For det fjerde foreslår vi, at udlændinge i straffesager, der vurderes at ville kunne føre til udvisning eller hjemsendelse til afsoning i hjemlandet, skal hastebehandles i domstolssystemet, således at hjemsendelse vil kunne ske hurtigt.
Systemet med hastebehandling kender vi jo allerede fra den målsætning, vi har i dag, om, at særlige voldssager skal behandles inden for 37 dage.
En mindre del af de frigjorte midler ved færre udenlandske afsonere i Danmark ville så f.eks. kunne bruges til at finansiere danske bidrag til opbygning af fængselskapacitet og uddannelse i de lande, der måtte blive indgået aftaler med, og herudover ville mere fri fængselskapacitet i Danmark også kunne bidrage til at afhjælpe den lange og efter vores mening helt uacceptable ventetid, der i dag ofte er, før en dømt gerningsmand kan komme til at afsone sin straf i et dansk fængsel.
Vi mener, at de initiativer, vi her foreslår, vil kunne bidrage til, at udenlandske domfældte ikke udvikler kriminelle netværk her i Danmark i forbindelse med afsoning.
Vi mener, at et effektivt samarbejde om overførelse af domfældte udlændinge til afsoning i hjemlandet for det andet vil være med til at lette presset på kriminalforsorgen og dermed frigive fængselskapacitet i Danmark, hvilket der er hårdt brug for.
Endelig mener vi, at forslagene vil kunne virke præventivt, således at færre udlændinge vil begå kriminalitet i Danmark.
Jeg ser frem til udvalgsbehandlingen, og jeg håber, at vi har fået sat fokus på nogle af emnerne, og at der på trods af justitsministerens afvisning af beslutningsforslaget vil kunne komme endnu mere fart på hjemsendelse af kriminelle udlændinge.